РЕПУБЛИКА СРБИЈА

НАРОДНА СКУПШТИНА

Одбор за здравље и породицу

01 Број: 06-2/126-20

27. октобар 2020. године

Б е о г р а д

ЗАПИСНИК

ПРВЕ СЕДНИЦЕ ОДБОРАЗА ЗДРАВЉЕ И ПОРОДИЦУ

 ОДРЖАНЕ 26. ОКТОБРА 2020. ГОДИНЕ

Седница је почела у 11,00 часова.

 Седници је председавао, сагласно члану 25. став 2. Пословника Народне скупштине, народни посланик Борисав Ковачевић.

Седници су присуствовали чланови Одбора: др сци. мед. Дарко Лакетић, Загорка Алексић, др Драгана Баришић, др Марко Богдановић, Невена Ђурић, Наташа Ивановић, др Весна Ивковић, Борисав Ковачевић, Рајка Матовић, Светлана Милијић, Драгана Бранковић Минчић, Слађана Николић, Милица Николић, Никола Радосављевић, Горан Тасић и Емеше Ури.

Седници Одбора је присуствовала заменица одсутног члана Одбора Марија Лековић (Софија Максимовић).

 Председавајући Борисав Ковачевић је констатовао да су сагласно члану 80. Пословника Народне скупштине испуњени услови потребни за рад и одлучивање и да Одбор, сагласно члану 25. став 3. Пословника Народне скупштине, на првој седници ради према следећем дневном реду:

Д н е в н и р е д

1. Избор председника Одбора;
2. Избор заменика председника Одбора.

 Прва тачка дневног реда - **Избор председника Одбора**

 Члан Одбора др Драгана Баришић је предложила др сци. мед. Дарка Лакетића за председника Одбора, истичући да је у претходном сазиву унапредио рад овог одбора, те да је као помоћник министра здравља у периоду од 2012. до 2014. године професионално обављао ту дужност. Додала је да je др Лакетић по струци специјалиста уролог, асистент на Медицинском факултету и да је отац троје деце.

Никола Радосављевић је подржао овај предлог, додајући да је др Дарко Лакетић поред осталог у протеклом периоду својим ангажовањем допринео борби против пандемије заразне болести COVID-19.

Одбор је једногласно (16 гласова за, од 16 присутних чланова Одбора) прихватио овај предлог и изабрао др сци. мед Дарка Лакетића за председника Одбора за здравље и породицу.

 Друга тачка дневног реда – **Избор заменика председника Одбора**

Председник Одбора, др сци. мед. Дарко Лакетић, захвалио се на указаном поверењу и подсетио да су активности овог одбора значајне за грађане и целокупно друштво. Такође је подсетио да су у раду Комисије за истраживање последица НАТО бомбардовања 1999. године, учествовали и поједини чланови Одбора. Нагласио је да је у периоду ковид кризе и свих изазова повезаних са овом епидемијом, неопходно присуство на седницама, рад и интензивна сарадња свих чланова Одбора у циљу решавања проблема у вези са актуелном епидемијом као и и свих других питања у здравственом систему. Сматра да ће Одбор у овом саставу имати нови квалитет јер ће се област здравства сагледавати из различитих углова, имајући у виду да у Одбору поред лекара има економиста и правника. Најавио је законодавну активност и тематске седнице, те да ће Одбор у наредном периоду настави рад на унапређењу своје законодавне, представничке и контролне улоге.

Затим је председник Одбора др Дарко Лакетић изнео предлог за заменика председника Одбора, уз напомену да на основу парламентарних консултација место заменика председника овог одбора припада Посланичкој групи СПАС. Сагласно томе, за заменика председника Одбора је предложио народну посланицу Софију Максимовић, која из оправданих разлога није присутна на овој седници*.*

Одбор је једногласно (17 гласова за, од 17 присутних чланова и заменика члана Одбора) прихватио овај предлог и изабрао Софију Максимовић за заменика председника Одбора за здравље и породицу.

 Поводом ове тачке дневног реда није било више предлога ни дискусије.

 Седница је завршена у 11,30 часова.

 СЕКРЕТА ПРЕДСЕДНИК

Божана Војиновић Др сци. мед. Дарко Лакетић

.